ดาวโจนส์ปิดลบ 2.42 จุด
ดัชนีเฉลี่ยอุตสาหกรรมดาวโจนส์ปิดขยับลง 2.42 จุด หรือ 0.02% แตะที่ 11,866.39 จุด หลังฟิทช์เตือนยุโรป ส่วนน้ำมันปิดที่ 93.53 ดอลลาร์ต่อบาร์เรล
17 ธ.ค. 2554

ดัชนีเฉลี่ยอุตสาหกรรมดาวโจนส์ปิดขยับลง 2.42 จุด หรือ 0.02% แตะที่ 11,866.39 จุด หลังฟิทช์เตือนยุโรป ส่วนน้ำมันปิดที่ 93.53 ดอลลาร์ต่อบาร์เรล
ตลาดเปิดในแดนบวก เนื่องจากความหวั่นเกรงเรื่องวิกฤตการเงินในยูโรโซนได้ผ่อนคลายลงประมาณหนึ่ง รวมถึงนักลงทุนยังคงขานรับข้อมูลเศรษฐกิจล่าสุดของสหรัฐที่ออกมาดีเกินคาด โดยเฉพาะเมื่อวันพฤหัสบดีที่กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานรายสัปดาห์ร่วงลงแตะระดับต่ำสุดในรอบกว่า 3 ปี ซึ่งบ่งชี้ถึงการฟื้นตัวที่ดีขึ้นของตลาดแรงงานสหรัฐ
อย่างไรก็ตาม หุ้นได้อ่อนตัวลงในเวลาต่อมา หลังจากที่ฟิทช์ เรทติงส์ ได้ปรับลดแนวโน้มอันดับความน่าเชื่อถือของฝรั่งเศสลงสู่ "เชิงลบ" จาก "มีเสถียรภาพ" และเตือนว่าอาจจะปรับลดอันดับความน่าเชื่อถือของอีกหกประเทศในยุโรป ได้แก่ สเปน อิตาลี เบลเยียม ไอร์แลนด์ สโลวีเนีย และไซปรัส โดยระบุว่า ทางออกที่ครอบคลุมสำหรับวิกฤตหนี้ในภูมิภาคนั้น ยังอยู่ห่างไกลเกินเอื้อม ทั้งในทางเทคนิคและการเมือง
ด้านสัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนมกราคม เพิ่มขึ้น 34 เซนต์ ปิดที่ 93.53 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 25 เซนต์ ปิดที่ 103.35 ดอลลาร์ต่อบาร์เรล ทำให้หลังปิดตลาด ดัชนีหุ้นดาวโจนส์ปิดที่ระดับ 11,866.24 จุด ลดลง 2.57 จุด แนสแดคปิดที่ระดับ 2,555.33 จุด เพิ่มขึ้น 14.32 จุด และเอสแอนด์พีปิดที่ระดับ 1,219.65 จุด เพิ่มขึ้น 3.90 จุด.